Imtella' Lulju 14, 2021 - Aġġornata 14 Ta' Lulju, 2021 7:46pm Rapport: Glen Falzon Persuni b'diżabilità li jattendu ċ-ċentri ta' matul il-jum tal-Aġenzija Sapport bdew jagħmlu eżerċizzji fiżiċi bil-għan li jkomplu jħossuhom inklużi fis-soċjetà. Dan seta' jsir wara li l-ħaddiema tal-Aġenzija ngħataw taħriġ mill-kowċis tal-Ispecial Olympics Malta. Kważi 250 ħaddiem tal-Aġenzija Sapport ingħataw taħriġ mill-kowċis tal-Ispecial Olympics Malta bl-għan li jfasslu sessjonijiet ta' eżerċizzju fiżiku lill-persuni b'diżabilità li jattendu ċ-ċentri ta' matul il-jum li għandha l-Aġenzija. Minn dan it-taħriġ se jgawdu 450 persuna b'diżabilità. Il-ħaddiema tal-Aġenzija Sapport qalu li t-taħriġ se jgħinhom ikomplu jaddattaw għall-ħtiġijiet tal-persuni b'diżabilità. Peter Cutajar qal "persuna li qiegħda f'wheelchair li tkun tista' tuża anke li tgħinha biex tixxuttja ballun pereżmpju. Rajna wkoll bowling li tuża għodod apposta biex tgħinha tiffoka biex tasal għat-target li trid tasal għalih." Karen Caruana qalet "hu parachute kbir fejn is-service users tagħna jużaw moviment tal-idejn biex iħaddmu dan il-parachute." Min-naħa tiegħu Eman Ellul qal "xi ħaġa vera eċitanti għalina li wasalna għaliha. Ovvjament għandna xi ħaġa li nintegraw minnha bħala parti mill-programm tagħna ta' kuljum f'The Skills Space, f'Tas-Sliema." Il-President tal-Ispecial Olympics Malta, Lydia Abela, qalet li dan hu eżempju ċar ta' kif il-persuni b'diżabilità jistgħu jiżviluppaw it-talenti tagħhom. "Jien m'għandix dubju li dan it-taħriġ se jħalli l-frott biex il-kwalità tal-ħajja ta' dawn in-nies timxi 'l quddiem." Il-Ministru għall-Inklużjoni, Julia Farrugia Portelli, appellat lill-persuni b'diżabilità biex ma jħallux id-diżabilità xxekkilkom milli jipparteċipaw f'attivitajiet sportivi. "Dan kien eżempju ċar u dirett ta' kif wieħed jista' jkollu l-inklużjoni magħġuna flimkien mal-isport." Is-Segretarju Parlamentari għall-Isport, Clifton Grima, qal li l-eżerċizzju fiżiku hu ħolqa importanti biex il-persuni b'diżabilità jkomplu jiżviluppaw il-ħiliet tagħhom.